
Europski parlament,
–	uzimajući u obzir svoje prethodne rezolucije o Ukrajini,
–	uzimajući u obzir radni dokument službi Komisije naslovljen „Izvješće o Ukrajini za 2024.” (SWD(2024)0699) priložen Komunikaciji Komisije o politici proširenja EU-a za 2024. (COM(2024)0690),
–	uzimajući u obzir radni dokument službi Komisije naslovljen „Izvješće o Ukrajini za 2023.” (SWD(2023)0699) priložen Komunikaciji Komisije o politici proširenja EU-a za 2023. (COM(2023)0690), 
–	uzimajući u obzir zaključke Europskog vijeća od 24. lipnja 2022. o dodjeli statusa zemlje kandidatkinje Ukrajini, od 15. prosinca 2023. o potvrđivanju otvaranja pristupnih pregovora i od 20. ožujka 2025., 
–	uzimajući u obzir Uredbu (EU) 2024/792 Europskog parlamenta i Vijeća od 29. veljače 2024. o uspostavi Instrumenta za Ukrajinu[footnoteRef:1], [1:  	SL L, 2024/792, 29.2.2024., ELI: http://data.europa.eu/eli/reg/2024/792/oj.] 

–	uzimajući u obzir izvješće Organizacije za gospodarsku suradnju i razvoj (OECD) iz 2021. naslovljeno „Preispitivanje OECD-a o korporativnom upravljanju poduzećima u državnom vlasništvu: Ukrajina” i naknadne dijaloge u 2024., 
–	uzimajući u obzir osmu reviziju proširenog instrumenta za financiranje za Ukrajinu za razdoblje 2023. 2026. koju je proveo Međunarodni monetarni fond, 
–	uzimajući u obzir mišljenja Venecijanske komisije Vijeća Europe, posebno hitno popratno mišljenje o Zakonu o izmjenama određenih zakonodavnih akata Ukrajine kako bi se pojasnile odredbe o konkurentnom odabiru kandidata za mjesto suca Ustavnog suda Ukrajine od 9. listopada 2023. i naknadno mišljenje o mišljenju o zakonu o nacionalnim manjinama (zajednice) od 9. listopada 2023., 
–	uzimajući u obzir izvješća Skupine država protiv korupcije (GRECO) o Ukrajini, posebno četvrti evaluacijski krug i dopunu drugom izvješću o usklađenosti u pogledu sprečavanja korupcije u zastupnika u parlamentu, sudaca i tužitelja u Ukrajini od 22. studenoga 2024., 
–	uzimajući u obzir izvješće koje je Ukrajina podnijela u skladu s člankom 68. stavkom 1. Konvencije Vijeća Europe o sprečavanju i borbi protiv nasilja nad ženama i nasilja u obitelji (osnovno izvješće) od 3. srpnja 2025. i dodatne informacije koje je Skupina stručnjaka za djelovanje protiv nasilja nad ženama i nasilja u obitelji primila od ukrajinskih organizacija civilnog društva, 
–	uzimajući u obzir izvješća organizacije Human Rights Watch o Ukrajini, uključujući njezino izvješće od 5. prosinca 2024. naslovljeno „Samo je htjela pomoći – manjkavo antikolaboracionističko zakonodavstvo u Ukrajini” (All She Did Was Help People – Flawed Anti-Collaboration Legislation in Ukraine), 
–	uzimajući u obzir svoju Rezoluciju od 12. ožujka 2025. o Bijeloj knjizi o budućnosti europske obrane[footnoteRef:2],  [2:  	SL C, C/2025/3151, 20.6.2025., ELI: http://data.europa.eu/eli/C/2025/3151/oj.] 

–	uzimajući u obzir izjave čelnika Finske, Francuske, Njemačke, Italije, Ujedinjene Kraljevine i Ukrajine nakon sastanka s predsjednikom SAD-a Donaldom Trumpom u Washingtonu 18. kolovoza 2025., 
–	uzimajući u obzir izjavu predsjednice Komisije Ursule von der Leyen s ukrajinskim predsjednikom Volodimirom Zelenskim nakon sastanka u Bruxellesu 17. kolovoza 2025.,
–	uzimajući u obzir zajedničku izjavu čelnika Francuske, Italije, Njemačke, Ujedinjene Kraljevine, Finske, Poljske, predsjednika Europskog vijeća Antónija Coste i predsjednice Komisije Ursule von der Leyen od 16. kolovoza 2025. nakon sastanka predsjednika SAD-a Donalda Trumpa i predsjednika Ruske Federacije Vladimira Putina u Anchorageu na Aljasci 15. kolovoza 2025.,
–	uzimajući u obzir ranije izjave, uključujući zajedničku izjavu čelnika Francuske, Njemačke, Poljske, Ujedinjene Kraljevine i Ukrajine nakon sastanka u Kijevu 10. svibnja 2025. i zajedničku izjavu Weimara+ o Ukrajini i euroatlantskoj sigurnosti od 12. svibnja 2025.,
–	uzimajući u obzir zajedničku izjavu nekoliko zastupnika u Europskom parlamentu od 11. kolovoza 2025. o pregovorima prema pravednom miru za Ukrajinu na temelju međunarodnog prava i volje ukrajinskog naroda,
–	uzimajući u obzir članak 55. Poslovnika,
–	uzimajući u obzir izvješće Odbora za vanjske poslove (A10-0154/2025),
A.	budući da Parlament najoštrije osuđuje nezakonitu, neopravdanu i ničim izazvanu agresiju Rusije na Ukrajinu i podupire pravo Ukrajine na suverenitet, neovisnost i teritorijalnu cjelovitost unutar njezinih međunarodno priznatih granica; budući da je Rusija napala Ukrajinu i da se najjednostavniji i najpravedniji put prema miru u Ukrajini sastoji od toga da Rusija povuče svoje snage s cijelog ukrajinskog državnog područja i plati odštetu za štetu koju je prouzrokovala tijekom svoje nezakonite ratne agresije;
B.	budući da Rusija, uz političku, materijalnu i vojnu potporu svojih saveznika, posebno Bjelarusa, Irana i Sjeverne Koreje, od 24. veljače 2022. vodi nezakonitu, ničim izazvanu i neopravdanu opću ratnu agresiju na Ukrajinu; međutim, budući da je ruski rat protiv Ukrajine započeo 2014. nezakonitom okupacijom i pripojenjem Krima te naknadnom okupacijom dijelova regija Donjeck i Luhansk; budući da ta ratna agresija predstavlja očito i nedvojbeno kršenje Povelje UN-a i temeljnih načela međunarodnog prava i međunarodnog humanitarnog prava, kako je utvrđeno Ženevskim konvencijama iz 1949.;
C.	budući da je u lipnju i srpnju 2025. došlo do drastičnog povećanja broja ruskih raketnih napada i napada izvršenih bespilotnim letjelicama usmjerenih na civilnu infrastrukturu, uključujući bolnice, škole, stambene zgrade i kulturne ustanove, što je dovelo do najvećeg broja civilnih žrtava od svibnja 2022.; budući da je, prema podacima Promatračke misije UN-a za ljudska prava u Ukrajini, u lipnju 2025. ubijeno najmanje 232 civila, a 1343 ih je ozlijeđeno, dok je u srpnju 2025. zabilježeno 286 civilnih smrtnih slučajeva, a 1388 ranjenih, što predstavlja najveći mjesečni broj civilnih žrtava od svibnja 2022.;
D.	budući da Rusija provodi smaknuća i sabotažu nad istaknutim ukrajinskim javnim ličnostima, vojnicima i kritičnom infrastrukturom; budući da je Andrij Parubij, bivši predsjednik Verhovne Rade i bivši tajnik Vijeća za nacionalnu sigurnost i obranu, brutalno ubijen 30. kolovoza 2025. u Lavovu;
E.	budući da je dokumentirano da Rusija provodi ratne zločine i deportacije na svim ukrajinskim teritorijima koje nezakonito okupira, kao i da se u velikoj mjeri oslanja na manipulaciju informacijama, dezinformacije i širenje propagande kako bi namjerno predstavila pogrešne informacije stanovništvu i držala ga neinformiranim;
F.	budući da je 28. kolovoza 2025. Rusija pokrenula još jedan izuzetno brutalan napad bespilotnim letjelicama i projektilima na nekoliko zgrada u Kijevu, u kojem su ubijene najmanje 23 osobe, a ozlijeđeno njih više od 63, uključujući djecu; budući da su prostorije delegacije EU-a u Ukrajini znatno oštećene u napadu, što predstavlja teško kršenje Bečke konvencije o diplomatskim odnosima; budući da su uredi Britanskog vijeća u Kijevu također pogođeni tijekom napada, uz veliku štetu i jednu ozlijeđenu osobu;
G.	budući da je kao odgovor na rusku ratnu agresiju u siječnju 2023. osnovana temeljna skupina za utvrđivanje posebnog suda za zločin agresije protiv Ukrajine; budući da je Međunarodni centar za kazneni progon zločina agresije osnovan u Haagu u ožujku 2023. i dio je Eurojusta; budući da je temeljna skupina dovršila pravni okvir za sud u ožujku 2025.; budući da je više od 40 zemalja podržalo njegovo osnivanje zajedničkom izjavom sa sastanka ministara vanjskih poslova od 9. svibnja 2025. o zaključenju rada temeljne skupine (izjava iz Lviva); budući da su 25. lipnja 2025. ukrajinski predsjednik Volodimir Zelenskij i glavni tajnik Vijeća Europe Alain Berset potpisali u Strasbourgu službeni sporazum o osnivanju Posebnog suda za zločin agresije na Ukrajinu;
H.	budući da su predsjednik SAD-a Donald Trump i predsjednik Ruske Federacije Vladimir Putin 15. kolovoza 2025. održali bilateralni sastanak na vrhu u Anchorageu na Aljasci; budući da su nakon tog sastanka na vrhu 18. kolovoza 2025. u Washingtonu uslijedili sastanci predsjednika Trumpa i predsjednika Zelenskog te europskih čelnika;
I.	budući da je Ukrajina pokazala iznimnu otpornost i predanost svojem europskom putu i u tom pogledu je postigla očit napredak unatoč aktualnoj ratnoj agresiji Rusije, koja je dovela do smrti tisuća ljudi, nanijela duboke traume veteranima i njihovim obiteljima te ostavila mnoge gradove i ključnu civilnu infrastrukturu u ruševinama te dovela do toga da ruske snage kontinuirano okupiraju dijelova njezina teritorija;
J.	budući da zbog ruske invazije više od 4 milijuna Ukrajinaca trenutačno živi u državama članicama EU-a u okviru mehanizma privremene zaštite i ima pravo na boravak, pristup tržištu rada, stanovanje, zdravstvenu skrb, socijalnu skrb i obrazovanje za svoju djecu;
K.	budući da proces pristupanja Ukrajine EU-u predstavlja važan doprinos i put prema miru i blagostanju za Ukrajinu, strateški odgovor na rusku agresiju i pouzdano jamstvo sigurnosti za Ukrajinu čime se jača geopolitička otpornost EU-a;
L.	budući da su zakonodavne reforme koje je Ukrajina započela odraz njezine predanosti usklađivanju s pravnom stečevinom EU-a;
M.	budući da GRECO i dalje priznaje snažnu predanost Ukrajine radu na suzbijanju korupcije u iznimno teškim vremenima za tu zemlju; budući da je GRECO posebno prepoznao napredak Ukrajine u sprečavanju korupcije među parlamentarnim zastupnicima, sucima i tužiteljima; budući da, unatoč napretku, i dalje postoje poteškoće u područjima kao što su neovisnost pravosuđa i sustavna korupcija, što je problem koji se mora riješiti kroz veću odgovornost vlade, dodatno jačanje institucionalnih kapaciteta i međunarodni nadzor;
N.	budući da je OECD napomenuo da je Ukrajina u proteklom desetljeću znatno napredovala u reformi svojeg okvira za borbu protiv korupcije povećanjem transparentnosti, odgovornosti i integriteta s pomoću otvorenih podataka, digitalizacije i jačanja neovisnosti tijela za borbu protiv korupcije;
O.	budući da su sredinom srpnja 2025. ukrajinske vlasti pokušale ugroziti neovisnost nacionalnog antikorupcijskog ureda Ukrajine i specijaliziranog ureda tužitelja za borbu protiv korupcije donošenjem zakona br. 12414 kojim su glavnom državnom odvjetniku dodijeljene široke ovlasti za uplitanje u njihove istrage; budući da je Verhovna Rada 31. kolovoza 2025., zbog velikog unutarnjeg i vanjskog pritiska, donijela zakon br. 13533 kako bi se ponovno uspostavio status quo ante, a time i potpuna neovisnost navedenih tijela;
P.	budući da su, iako je Ukrajina ostvarila 35 od 100 bodova i zauzela 105. mjesto od 180 zemalja prema indeksu percepcije korupcije organizacije Transparency International za 2024. te iako je postojala snažna predanost naporima u borbi protiv korupcije, i dalje potrebne stvarne reforme za provedbu tih namjera; budući da su sveobuhvatna reforma javne uprave, borba protiv korupcije, promicanje temeljnih prava i učinkovito funkcioniranje demokratskih institucija temeljni uvjeti za pristupanje EU-u;
Q.	budući da je Ukrajina ostvarila napredak u regionalnoj suradnji i socioekonomskim reformama kako bi uskladila svoje politike sa standardima EU-a;
R.	budući da su demokratske institucije Ukrajine pokazale prilagodljivost pokazujući da je Ukrajina, čak i u kontekstu aktualne ruske ratne agresije i izvanrednog stanja, i dalje institucionalno, demokratski i gospodarski održiva država; budući da su izbori zabranjeni zakonom i nepraktični dok god je Ukrajina i dalje u ratu i pod izvanrednim stanjem; budući da Parlament pozdravlja naznake da pripreme za izbore mogu započeti nakon završetka izvanrednog stanja;
S.	budući da je postignut napredak u pogledu reforme javne uprave, ali su i dalje potrebni daljnja izgradnja kapaciteta, donošenje politika utemeljenih na dokazima i bolje upravljanje ljudskim resursima;
T.	budući da je pravosuđe nastavilo obavljati ključne funkcije, uključujući sigurnosnu provjeru sudaca i provedbu antikorupcijskih mjera, ali je potrebno ojačati standarde integriteta i transparentnosti, a međunarodni partneri bi trebali provoditi kontinuirani nadzor;
U.	budući da je za jačanje neovisnosti pravosuđa bilo korisno imati pomoć međunarodnih stručnjaka u povjerenstvima za odabir sudaca, što je također doprinijelo izgradnji povjerenja javnosti u pravosudni sustav;
V.	budući da je sudjelovanje međunarodnih stručnjaka u odabiru Visokog povjerenstva za kvalifikacije sudaca završilo 1. lipnja 2025.;
W.	budući da je Ukrajina, unatoč tome što Rusija stalno uništava energetska postrojenja, pokazala predanost zelenom planu donošenjem zakonodavstva o energiji iz obnovljivih izvora i usklađivanjem s ciljevima europskog zelenog plana;
X.	budući da je šteta u okolišu koju je prouzročila Rusija dovela do razornih posljedica za ukrajinske prirodne resurse, kritične ekosustave te zdravlje, sredstva za život i sigurnost ljudi; budući da je zeleni oporavak usmjeren na otklanjanje te štete i usmjeravanje Ukrajine na novi put ekološke i socijalne održivosti usklađen sa zakonima o okolišu u pravnoj stečevini EU-a; budući da je Ukrajina 1. siječnja 2025. prestala biti tranzitna zemlja za ruski plin;
Y.	budući da su strani ulagači i multinacionalne korporacije znatno proširili svoju kontrolu nad ukrajinskim prirodnim resursima, uključujući poljoprivredno zemljište, minerale i kritičnu infrastrukturu; budući da bi takav razvoj događaja mogao ugroziti nacionalnu suverenost, sigurnost opskrbe hranom i gospodarsko samoodređenje;
Z.	budući da je 2024. kupnja ruskih fosilnih goriva u EU-u iznosila 21,9 milijardi EUR, što je iznos koji prelazi svotu od 18,7 milijardi EUR financijske pomoći pružene Ukrajini te iste godine; budući da je od početka potpune invazije EU potrošio više od 200 milijardi EUR na ruska fosilna goriva, čime je doprinio financiranju ruske ratne blagajne; budući da je Komisija najavila okončanje uvoza ruskog plina do 2027.; budući da bi EU, ako nastavi uvoziti rusku energiju po stopi iz 2024., platio Rusiji dodatnih 57,4 milijardi EUR prije kraja 2027. godine;
AA.	budući da je civilno društvo i dalje stup otpornosti i demokracije u Ukrajini; budući da, unatoč ograničenjima uvedenima zbog proglašenja izvanrednog stanja, nevladine organizacije relativno neometano nastavljaju s radom, iako su zabilježeni slučajevi pritiska na aktiviste koji izazivaju zabrinutost i iziskuju djelovanje vlade; budući da su nedavni nagli rezovi u financiranju sredstvima SAD-a imali razorne posljedice za ukrajinsko civilno društvo;
AB.	budući da su sloboda izražavanja i neovisnost medija izložene pritiscima, posebno tijekom ratnog stanja; budući da su potrebne mjere kako bi se ponovno uspostavio pluralizam, zaštitili novinari te stvorilo financijski poticajno okruženje; budući da je razumljivo da su tijekom izvanrednog stanja potrebna određena ograničenja;
AC.	budući da je Europska konfederacija sindikata (ETUC) izrazila ozbiljnu zabrinutost zbog pogoršanja radničkih prava u Ukrajini, uključujući kršenja sindikalnih sloboda i socijalnog dijaloga; budući da su sloboda udruživanja, kolektivno pregovaranje i pravo na štrajk zaštićeni konvencijama Međunarodne organizacije rada kojih je Ukrajina stranka te su ključni elementi pravne stečevine EU-a i kopenhaških kriterija;
AD.	budući da postoji konsenzus javnosti i institucija koji uvelike podupire proces integracije Ukrajine u EU, što je odraz snažne društvene predanosti članstvu u EU-u unatoč trenutačnim poteškoćama;
AE.	budući da pristupanje EU-u ima zasebnu sigurnosnu dimenziju i snažan simbolički značaj za tu zemlju i njezino stanovništvo u kontekstu borbe Ukrajine za svoju egzistenciju protiv aktualne ruske agresije; budući da nepokolebljiva potpora EU-a suverenitetu, teritorijalnoj cjelovitosti i neovisnosti Ukrajine ne ovisi o brzini europske integracije te zemlje;
AF.	budući da je članstvo u EU-u i dalje iznimno važan pokretač demokratskog razvoja Ukrajine i da će to biti jedan od ključnih čimbenika u postizanju buduće sigurnosti, stabilnosti i neovisnosti te zemlje; budući da je članstvo Ukrajine u EU-u strateško ulaganje u mir, sigurnost, demokraciju i blagostanje za cijeli kontinent jer će ojačati Uniju doprinosom njezinoj geopolitičkoj otpornosti, jačanjem njezina gospodarskog potencijala i jačanjem njezine predanosti zajedničkim vrijednostima demokracije, vladavine prava i slobode;
AG.	budući da je pristupanje i dalje proces koji se temelji na zaslugama i da se napredak u provedbi reformi mora temeljito i pažljivo ocijeniti, što je među ostalim i u interesu Ukrajine;
Ruska ratna agresija kao kontekst za pripreme Ukrajine za pristupanje EU-u
1.	najoštrije osuđuje aktualni agresivni rat Ruske Federacije protiv Ukrajine i neselektivne napade Rusije na civile i civilnu infrastrukturu; ponovno izražava nepokolebljivu solidarnost s hrabrim ukrajinskim narodom, koji od 2014. životima plaća obranu Ukrajine te njezina suvereniteta i teritorijalne cjelovitosti, kao i zaštitu Europe i naših zajedničkih demokratskih vrijednosti; izražava najdublju sućut obiteljima poginulih heroja i nedužnih civilnih žrtava ruske agresije, uključujući više od 600 ubijene djece;
2.	oštro osuđuje ubojstva istaknutih ukrajinskih javnih ličnosti i vojnika u organizaciji Rusije te njezinu sabotažu kritične infrastrukture Ukrajine; izražava zgražanje i ogorčenost zbog okrutnog ubojstva Andrija Parubija, bivšeg predsjednika Verhovne Rade i bivšeg tajnika Vijeća za nacionalnu sigurnost i obranu, koji je bio izuzetno predan europskim težnjama Ukrajine, do kojeg je došlo 30. kolovoza 2025. u Lavovu;
3.	izražava ogorčenost zbog pojačanih ruskih napada bespilotnim letjelicama i projektilima na civilne ciljeve, uključujući napad na Kijev 28. kolovoza 2025., kada su izravno ciljani delegacija EU-a u Ukrajini i British Council; naglašava da nedavni napad, kao i svi drugi napadi usmjereni na civilnu infrastrukturu, predstavljaju ratni zločin i još jednom pokazuju da Rusija očito ne poštuje ljudski život, međunarodno pravo, napore SAD-a prema miru i temeljna načela kojima se uređuje zaštita civila;
4.	potvrđuje svoju nepokolebljivu predanost neovisnosti, suverenitetu i teritorijalnoj cjelovitosti Ukrajine unutar njezinih međunarodno priznatih granica; ponavlja svoju politiku nepriznavanja privremeno okupiranih područja Ukrajine od strane Rusije, uključujući Krim; odlučno naglašava neotuđivo pravo Ukrajine na samoobranu u skladu s člankom 51. Povelje UN-a, što podrazumijeva pravo napada na vojne ciljeve na ruskom tlu; ponovno potvrđuje predanost EU-a pravednom i trajnom miru u Ukrajini pod uvjetima koji su prihvatljivi Ukrajini i njezinu narodu, osiguravajući očuvanje njezina suvereniteta i teritorijalne cjelovitosti te kazneni progon osoba odgovornih za ratne zločine, kao i isplatu odštete; poziva EU i njegove države članice da aktivno rade na održavanju i postizanju najšire moguće međunarodne potpore Ukrajini i pronalasku mirnog rješenja rata koje se mora temeljiti na potpunom poštovanju međunarodnog prava i suvereniteta i teritorijalne cjelovitosti Ukrajine te odgovornosti za ratne zločine i zločin agresije, kao i na ruskim plaćanjima za golemu štetu prouzročenu u Ukrajini; naglašava da se bilo kojim mirnim rješenjem mora poštovati volja ukrajinskog naroda i da ga ne smije nametati drugi međunarodni akter te da se njime ne smije nagraditi agresija ili ugroziti buduća sigurnost Ukrajine; smatra da su neiskren pristup pregovorima i neozbiljni prijedlozi ruskih čelnika tijekom proteklih mjeseci dodatni dokazi da Rusija namjerava produljiti svoj rat na cijelom ukrajinskom teritoriju sve dok to može i smije; naglašava da takvim mirovnim pregovorima mora prethoditi bezuvjetni prekid vatre; poziva na kontinuiranu potporu EU-a ukrajinskim i međunarodnim naporima za jačanje dokumentiranja i istrage ratnih zločina koje su počinile ruske snage;
5.	izražava duboku zabrinutost zbog promjene stajališta Sjedinjenih Američkih Država o ruskoj ratnoj agresiji, uključujući izravnu suradnju s Rusijom bez vršenja značajnog pritiska, javno odricanje od većeg utjecaja, odbijanje dodatnih sankcija i raspravu o njihovu ukidanju te pokušaj da se Ukrajinu prisili na teritorijalne ustupke i odricanje od njezina legitimnog prava na samoobranu; naglašava da, s obzirom na te događaje, EU i njegove države članice moraju ostati glavni strateški saveznici Ukrajine, pri čemu bi trebali ojačati svoju vodeću ulogu u podupiranju ukrajinske borbe za suverenitet, mir i pravdu; potvrđuje da sigurnost Ukrajine predstavlja ključan element sigurnosti EU-a; napominje da je potpora EU-a Ukrajini sada premašila potporu Sjedinjenih Američkih Država i ističe ključnu ulogu EU-a u održavanju otpornosti i oporavka Ukrajine;
6.	naglašava da EU i njegove države članice moraju znatno povećati djelotvornost i ubrzati pružanje vojne, materijalne i financijske pomoći kako bi podržali pravo Ukrajine na samoobranu; ustraje u tome da EU i njegove države članice, u suradnji s partnerima i saveznicima, moraju doprinijeti čvrstim sigurnosnim jamstvima za Ukrajinu kako bi se spriječila daljnja ruska agresija i Ukrajini omogućilo da se u potpunosti usredotoči na provedbu potrebnih reformi na putu prema pristupanju EU-u; naglašava važnost trajnog jačanja sigurnosti istočnog krila EU-a i NATO-a kao odgovora na prijetnje iz Rusije; poziva na razvoj vojne i logističke infrastrukture u zemljama koje graniče s Ukrajinom; priznaje suvereno pravo Ukrajine da odabere svoje vojne saveze;
7.	prima na znanje nedavni sastanak predsjednika SAD-a Donalda Trumpa i Vladimira Putina te naglašava da je to u oštroj suprotnosti s ozbiljnim intenziviranjem ruskih napada na Ukrajinu, što još jednom dokazuje da Rusija uopće nije za mir, već za podčinjavanje Ukrajine; ističe da Vladimir Putin neiskreno surađuje u mirovnim naporima SAD-a kako bi se dobilo vrijeme za nastavak ruske ratne agresije; poziva predsjednika Trumpa da djeluje u skladu sa svojom najavom da će Sjedinjene Američke Države donijeti daljnje odlučne gospodarske sankcije protiv Rusije i zemalja koje opskrbljuju njezin ratni stroj; naglašava da se o trajnom i pravednom miru u Ukrajini ne može pregovarati bez potpunog sudjelovanja ukrajinskog vodstva i potpore njezina naroda, kao i bez sudjelovanja Europske unije; s odobrenjem primjećuje da je 18. kolovoza 2025. održan sastanak predsjednika Trumpa i predsjednika Zelenskog te niza europskih čelnika; ponovno potvrđuje svoju čvrstu predanost pružanju sigurnosnih jamstava i poduzimanju svih potrebnih koraka za jačanje ukrajinskih oružanih snaga i obrambene industrije; odbacuje sve ruske tvrdnje da je jamac budućih sigurnosnih dogovora za Ukrajinu i sve pokušaje uvjetovanja brojčanog i operativnog suvereniteta ukrajinskih oružanih snaga;
8.	podsjeća na to da je Europa već pomogla Ukrajini pružanjem 50 milijardi EUR vojne pomoći, no ističe da je potrebna dodatna pomoć te da takva potpora sada uvelike ovisi o samoj Europi; potiče države članice da Ukrajini osiguraju više oružja i streljiva prije zaključenja bilo kakvih pregovora te da znatno ojačaju razmjenu obavještajnih podataka s Ukrajinom; poziva države članice, međunarodne partnere i saveznike NATO-a da ukinu sva ograničenja upotrebe zapadnih oružanih sustava isporučenih Ukrajini protiv vojnih ciljeva na ruskom teritoriju; pozdravlja napore Ukrajine da ojača svoju domaću obrambenu industrijsku bazu, uključujući proizvodnju bespilotnih letjelica i drugih ključnih tehnologija; ustraje na iznimnoj važnosti suradnje s Ukrajinom i njezine integracije u obrambene inicijative EU-a, uključujući integraciju ukrajinske obrambene industrije u europsku obrambenu tehnološku i industrijsku bazu kako bi se ojačala strateška autonomija EU-a; potiče razvoj zajedničkih projekata proizvodnje oružja s partnerima iz EU-a i NATO-a; poziva Komisiju i države članice da podrže te inicijative u okviru europske obrambene industrijske strategije i relevantnih instrumenata kako bi se ojačali dugoročni kapaciteti Ukrajine za samoobranu; ističe hitnost odgovarajućeg financiranja Instrumenta za potporu Ukrajini u okviru programa europske obrambene industrije, kojem još nisu dodijeljena nikakva sredstva;
9.	ponavlja svoj poziv državama članicama EU-a da slijede primjere Danske i Nizozemske kako bi sklopile partnerstvo s ukrajinskom obrambenom industrijom i poduprle svoje proizvodne kapacitete na najučinkovitiji način;
10.	pozdravlja postignuća misije EU-a za vojnu pomoć za potporu Ukrajini (EUMAM), koja pruža osposobljavanje ukrajinskom vojnom osoblju; podržava odluku Vijeća od 8. studenoga 2024. o produljenju mandata misije za dvije godine; poziva na to da se financijski, logistički i ljudski resursi misije EUMAM prošire i prilagode promjenjivim potrebama ukrajinskih oružanih snaga za vojnom obukom, kao i dugoročnim naporima u pogledu reformi u skladu sa zajedničkim sigurnosnim obvezama EU-a i Ukrajine; naglašava da bi EUMAM također trebao djelovati kao platforma za razmjenu najboljih praksi, osiguravajući da europske snage imaju koristi od iskustva ukrajinskih oružanih snaga na bojištu; 
11.	najoštrije osuđuje nasilna djelovanja Rusije i sudjelovanje Bjelarusa u zlostavljanju ukrajinske djece, uključujući ubojstva, prisilni transfer, deportaciju i nezakonito posvojenje te brisanje ukrajinskog identiteta prisilnim rusificiranjem; poziva EU da blisko surađuje s ukrajinskim vlastima, međunarodnim organizacijama i nevladinim organizacijama te da im pruži potporu u dokumentiranju sve nestale i deportirane djece, osiguravanju njihova sigurnog povratka i reintegracije te pružanju potrebne pravne, psihološke i socijalne potpore;
12.	osuđuje nehumano postupanje Rusije prema ukrajinskim ratnim zarobljenicima, uključujući mučenje i pogubljenja, kojim se teško krše Ženevske konvencije, dok ruski ratni zarobljenici u Ukrajini uživaju sva prava koja su im dodijeljena međunarodnim pravom, uključujući posjete i pomoć međunarodnih organizacija kao što je Međunarodni odbor Crvenog križa (ICRC); pozdravlja dosad najveću razmjenu zatvorenika, koja je održana u svibnju 2025., te poziva EU, njegove države članice i međunarodnu zajednicu da olakšaju daljnje razmjene i primijene potreban pritisak kako bi se osigurao njihov nastavak; žali zbog toga što je Rusija nezakonito zatvorila ukrajinske civile, koji se drže u izolaciji i pod nehumanim uvjetima, što uključuje mučenje i izvansudska pogubljenja; poziva na povećani međunarodni pritisak kako bi se osiguralo oslobađanje svih pritvorenih Ukrajinaca; poziva Međunarodni odbor Crvenog križa da ustraje u tome da ruske vlasti međunarodnim predstavnicima Međunarodnog odbora Crvenog križa omoguće neometan pristup svim lokacijama na kojima se nalaze ukrajinski ratni zarobljenici;
13.	naglašava važnost sveobuhvatnih mehanizama odgovornosti i pravosuđa; pozdravlja to što je Ukrajina ratificirala Rimski statut Međunarodnog kaznenog suda i odgovarajuće izmjene Kaznenog zakona; pozdravlja zajedničku izjavu ministara vanjskih poslova temeljne skupine (Izjava iz Lviva) od 9. svibnja 2025. o osnivanju Posebnog suda za zločin agresije protiv Ukrajine; ističe da je kazneni progon zločina agresije ključan za poštovanje međunarodnog poretka utemeljenog na pravilima i sprečavanje nekažnjavanja; poziva institucije EU-a i države članice da nastave podupirati osnivanje i funkcioniranje Posebnog suda u okviru Vijeća Europe; potiče sve strane da zajamče da ukrajinske organizacije civilnog društva i žrtve rata mogu imati značajnu ulogu u radu tog suda; uvjeren je da je pravedan i trajan mir moguć samo ako se ukrajinska djeca i drugi civili koji su prisilno deportirani ili pritvoreni te ratni zarobljenici puste na slobodu i ponovno ujedine sa svojim obiteljima te ako se odgovorne osobe privedu pravdi;
14.	pozdravlja presudu Europskog suda za ljudska prava od 9. srpnja 2025. u predmetu Ukrajina i Nizozemska protiv Rusije kojom se Rusija smatra odgovornom za raširena i očita kršenja ljudskih prava u Ukrajini, uključujući obaranje leta MH17, mučenje, silovanje kao ratno oružje, izvansudska pogubljenja, nezakonita i proizvoljna pritvaranja i organizirana odvođenja djece u Rusiju gdje su posvajana;
15.	naglašava da su sankcije, uz sprečavanje i suzbijanje zaobilaženja sankcija, i dalje ključni instrumenti za potkopavanje sposobnosti Rusije da nastavi s ratnom agresijom i neutraliziranje prijetnje europskoj sigurnosti; poziva na proširenje sankcija usmjerenih na rusko gospodarstvo, među ostalim u metalurškom, nuklearnom, kemijskom, energetskom i financijskom sektoru; pozdravlja donošenje 18. paketa sankcija protiv Ruske Federacije i poziva EU i njegove države članice da donesu dodatne pakete sankcija, posebno usmjerene na borbu protiv zaobilaženja postojećih mjera; naglašava da su stroga provedba i izvršenje sankcija ključni kako bi se ruskom ratnom stroju uskratili resursi i ojačala otpornost Ukrajine; poziva Komisiju i države članice da rade na osiguravanju kontinuiranog sudjelovanja SAD-a u provedbi sankcija protiv Rusije kako bi se održao pritisak na rusko gospodarstvo i državni proračun; smatra da se sankcije moraju produljiti i nastaviti sve dok Rusija ne okonča svoj agresivni rat protiv Ukrajine i plati ratnu odštetu;
16.	poziva na ubrzano postupno ukidanje ruskih ugljikovodičnih proizvoda u EU-u kako bi se konačno postigla potpuna zabrana; ponavlja da je okončanje energetske ovisnosti EU-a o ruskim ugljikovodicima ključno za energetsku sigurnost Europe; pozdravlja učinkovitu provedbu potpunog embarga EU-a na ruski ugljen, čime je okončana ovisnost EU-a o ruskom ugljenu; podsjeća na embargo EU-a na rusku naftu, ali žali zbog toga što su mađarska i slovačka vlada odlučile ostati ovisne o njoj i potiče ih da brzo okončaju to štetno oslanjanje uz, prema potrebi, posebne mjere potpore; poziva Vijeće da sankcionira sva plovila koja djeluju u ruskoj floti u sjeni i da stupi u kontakt s državama zastave kako bi se ta plovila uklonila s popisa iz njihovih registra brodova, zbog čega im osiguravajuća društva više ne bi mogla pružiti pokriće osiguranjem; potiče na povećanje napora kako bi se spriječilo zaobilaženje postojećih sankcija protiv ruske nafte; potiče koaliciju EU-a i skupine G7 da smanje gornju granicu cijena nafte kako bi se dodatno smanjio ruski financijski kapacitet za vođenje rata; pozdravlja plan Re-Power EU koji je nedavno najavila Komisija; međutim, potiče Komisiju da, kad god je to moguće, postavi ranije rokove i da po potrebi poduzme privremene mjere kao što su snižavanje gornje granice cijena nafte i uvođenje gornje granice cijena ukapljenog prirodnog plina i uvozne kvote; snažno odbacuje pozive na nastavak projekata kao što su Sjeverni tok 1 i 2; duboko žali zbog toga što više od tri godine nakon početka potpune invazije Vijeće nije donijelo odluku o potpunom embargu na ruski plin; poziva na brzo donošenje takve mjere;
17.	žali zbog ometajućeg ponašanja vlada unutar EU-a koje su prijetile vetom ili potkopavanjem restriktivnih mjera protiv Rusije; podržava namjeru kriminalizacije kršenja i zaobilaženja sankcija u Ukrajini, kako je predloženo u hitnom nacrtu zakona br. 12406; naglašava da je provedba takvog zakonodavstva ključna za uklanjanje rupa u zakonu kojima se omogućuje povlačenje sankcionirane imovine tijekom faze blokiranja i za privođenje pravdi pokretača ruske ratne agresije; potiče Ukrajinu da donese taj nacrt zakona u skladu s relevantnim najboljim praksama EU-a; 
18.	potiče Komisiju i države članice da zaplijene imobiliziranu rusku imovinu i stave je na raspolaganje za obranu, obnovu i odštetu za žrtve u Ukrajini, u skladu s međunarodnim pravom i načelom odgovornosti države; naglašava da je iznimno važno osigurati zamrzavanje ruske državne imovine unutar EU-a kako bi se to postiglo;
19.	poziva na snažno vodstvo Vijeća i Komisije kako bi se pronašlo održivo rješenje u pogledu mehanizma EU-a za privremenu zaštitu za više od 4 milijuna Ukrajinaca, koji je produljen do ožujka 2026.; naglašava da je potrebno osigurati jednako postupanje i spriječiti fragmentaciju diljem EU-a; ističe važnost poštovanja prava Ukrajinaca koji se ne mogu vratiti i žele ostati u EU-u, uz istodobno pružanje potpore onima koji se odluče vratiti i ponovno izgraditi svoje živote u Ukrajini;
20.	potiče Ukrajinu i države članice da blisko surađuju u cilju maksimalnog povećanja potencijalnog gospodarskog sudjelovanja ukrajinskog izbjegličkog stanovništva i stanovništva dijaspore kako bi se osigurala otpornost i uključivost aktualnog i budućeg gospodarskog oporavka i obnove Ukrajine;
21.	poziva političke snage u Ukrajini da ostanu ujedinjene i da se i dalje vode snažnim političkim jedinstvom i kohezijom jer je to već ojačalo otpornost Ukrajine s obzirom na trenutačnu egzistencijalnu prijetnju slobodi i neovisnosti te zemlje; poziva sve političke aktere u Ukrajini, posebno one koji su trenutačno na vlasti, da iskoriste svoje ratne ovlasti kako bi potaknuli političko jedinstvo te dosljedno i uključivo oblikovanje politika;
Predanost pristupanju EU-u
22.	snažno pozdravlja nepokolebljivu predanost Ukrajine ispunjavanju zahtjeva članstva u EU-u, uključujući usklađenost s pravnom stečevinom EU-a, unatoč brutalnoj i nemilosrdnoj ruskoj ratnoj agresiji i njezinoj nedavno obnovljenoj eskalaciji; potiče Ukrajinu da nastavi predano raditi i provoditi reforme; ističe snažan zamah u provedbi reformi u Ukrajini i pozdravlja sve veću stopu usklađenosti Ukrajine sa zajedničkom vanjskom i sigurnosnom politikom EU-a, koja je 2024. iznosila 95 %; napominje da više od 70 % Ukrajinaca podupire reformama u okviru procesa pristupanja EU-u, što naglašava važnost kontinuiranog utjecaja EU-a, strukturirane uvjetovanosti i javne komunikacije tijekom tog razdoblja;
Demokracija, vladavina prava i borba protiv korupcije
23.	pohvaljuje izvanredne napore koje Ukrajina ulaže u jačanje demokratskih institucija tijekom rata; potiče Ukrajinu i njezinu vladu da nastave s reformama; podsjeća da se, u skladu s općepriznatim demokratskim načelima i ukrajinskim Ustavom, izbori ne mogu održati tijekom rata i izvanrednog stanja; ističe da je za demokratske izbore potrebno dovoljno vremena za pripremu i pristup informacijama kako bi se ispunili međunarodni standardi; poziva ukrajinske vlasti da se suzdrže od nepravodobnih i politički motiviranih sudskih postupaka i sankcija protiv oporbenih predstavnika te da poštuju parlamentarni pluralizam i potiču konstruktivan dijalog među političkim frakcijama u Vrhovnoj Radi;
24.	ponavlja preporuku da se u kontekstu pristupanja EU-u ukinu sva ograničenja u vezi s mandatom i političkim putovanjima u inozemstvo za članove Vrhovne Rade; naglašava važnost poštovanja i jačanja institucijske uloge Vrhovne Rade te podržava tekuće napore u pogledu reformi za jačanje njezinih zakonodavnih kapaciteta, nadzora izvršne vlasti i odgovornosti prema javnosti;
25.	pozdravlja donošenje Zakona o izradi zakonodavstva, koji je Komisija ocijenila temeljnim korakom prema strukturiranijem i učinkovitijem zakonodavnom postupku u Ukrajini nakon mogućeg ukidanja izvanrednog stanja i napora ukrajinskog Središnjeg izbornog povjerenstva u ažuriranju nacionalnog registra birača; 
26.	pozdravlja činjenicu da je Ukrajina u suradnji s Komisijom razvila tri plana reformi u koje su ugrađeni napori za borbu protiv korupcije i koji obuhvaćaju vladavinu prava, reformu javne uprave i funkcioniranje demokratskih institucija; napominje da će ti planovi, nakon što ih Komisija odobri, poslužiti kao ključna referentna vrijednost za praćenje napretka Ukrajine u reformama; pozdravlja uključivanje djelovanja za borbu protiv korupcije kao sastavnog elementa svih triju planova; naglašava važnost uključivanja reformi u šire društvene i političke transformacije kako bi se osigurala njihova dugoročna trajnost, učinkovita provedba i neovisno funkcioniranje javnih institucija; naglašava važnost njegovanja konstruktivne političke kulture i poticanja suradnje među političkim strankama u Ukrajini koja se temelji na povjerenju; pozitivno ocjenjuje aktivno sudjelovanje ukrajinskih parlamentarnih zastupnika u dijalogu „Jean Monnet” i potiče primjenu najboljih europskih praksi za promicanje međustranačke suradnje u suočavanju sa zajedničkim izazovima na putu prema članstvu u EU-u;
27.	pozdravlja napredak u reformi pravosuđa tijekom izvještajnog razdoblja i potiče Ukrajinu da dodatno poveća transparentnost u svojim zakonodavnim postupcima i da dodijeli povećane financijske, ljudske i tehničke resurse za rješavanje izazova koji ometaju razvoj pravosuđa, povećanje neovisnosti pravosuđa i jačanje borbe protiv korupcije, čime bi se osigurala usklađenost sa standardima EU-a i istodobno izbjegle površne mjere koje bi mogle ometati pristupanje EU-u;
28. 	napominje da je, unatoč poboljšanom zakonodavnom okviru, pravosuđe i dalje jedan od sektora izloženijih korupciji i političkom uplitanju, o čemu svjedoče opetovani slučajevi korupcije velikih razmjera i neprimjerenog utjecaja u radu sudova i pravosudnih institucija, uključujući Vrhovni sud Ukrajine i Visoko povjerenstvo za kvalifikacije sudaca; sa zabrinutošću prima na znanje kontinuiranu paralizu Vrhovnog suda i poziva na brzo imenovanje preostalih sudaca i popunjavanje slobodnih radnih mjesta u Visokom pravosudnom vijeću; nadalje, poziva Vrhovnu Radu da donese zakon o Ustavnom sudu u skladu s mišljenjima Venecijanske komisije te, osim toga, poziva Ukrajinu da donese akcijski plan i provede unutarnje reforme kako bi se spriječilo neopravdano uplitanje u pravosuđe i ojačala pravosudna etika; naglašava posebnu važnost zaštite institucionalne neovisnosti Visokog povjerenstva za kvalifikacije sudaca, i u svjetlu obveza preuzetih u okviru međunarodnih sporazuma, među ostalim i s Međunarodnim monetarnim fondom; naglašava potrebu za jačanjem borbe protiv korupcije i interesnih skupina u pravosuđu, što je neophodno za izgradnju povjerenja javnosti i postizanje napretka u postupku pristupanja Ukrajine; ističe važnost transparentnih postupaka odabira koji se temelje na zaslugama za pravosudna upravljačka tijela i upravljačke položaje, uključujući sudjelovanje neovisnih nacionalnih i međunarodnih stručnjaka; naglašava potrebu za depolitiziranim imenovanjima sudaca, zaštitnim mjerama za funkcionalni integritet, transparentnošću, integritetom, odgovornošću i pojačanim međunarodnim praćenjem kako bi se spriječila selektivna pravda i potaknulo povjerenje javnosti u pravosuđe;
29. 	sa zabrinutošću primjećuje kritičan manjak sudaca, prekomjerno opterećenje predmetima na većini sudova, znatne nedostatke u financiranju i nejednaku raspodjelu pravosudnog rada, što ugrožava kvalitetu i pravodobnost postupaka i otežava pristup građana pravosuđu; naglašava potrebu za rješavanjem tih pitanja, među ostalim upotrebom mehanizama mirenja i filtriranja postupaka kako bi se smanjio pritisak na pravosuđe; napominje da je organizacija Transparency International u svojem indeksu percepcije korupcije za 2024. stavila Ukrajinu na 105. mjesto od 180 zemalja, s 35 od 100 bodova, što naglašava razmjere aktualnih izazova u upravljanju borbom protiv korupcije; naglašava da su poboljšanje pravosudnog obrazovanja i dovršetak digitalizacije ukrajinskih sudova ključni za širu reformu pravosuđa u Ukrajini;
30.	pozdravlja imenovanje novog voditelja Nacionalne agencije za sprečavanje korupcije (NACP) i početak neovisnih revizija kako bi se ocijenila učinkovitost Nacionalnog ureda za borbu protiv korupcije Ukrajine (NABU) u borbi protiv korupcije; pozdravlja stupanje na snagu izmijenjenog Kaznenog zakona i Zakona o kaznenom postupku, za koje se očekuje da će povećati učinkovitost provedbe borbe protiv korupcije, posebno poboljšanjem okvira za postizanje nagodbi; prepoznaje povećanje godišnjih presuda Visokog antikorupcijskog suda (HACC) i porast optužnica koje su podnijeli NABU i Specijalizirani ured tužitelja za borbu protiv korupcije (SAPO), što odražava stalan napredak u aktivnostima tužiteljstva; pozdravlja ponovnu uspostavu izjava o imovinskim karticama i javnog pristupa, jačanje propisa o sukobu interesa i poboljšanje neovisnosti Specijaliziranog državnog odvjetništva za borbu protiv korupcije; pohvaljuje donošenje akcijskog plana za provedbu strategije povrata imovine za razdoblje 2024. – 2025. i povezanih mjera; poziva na hitnu reformu Agencije za povrat i upravljanje imovinom i podržava brzo donošenje nacrta zakona br. 12374-d kako bi se poboljšalo njezino funkcioniranje; pozdravlja povećanje broja osoblja u specijaliziranom uredu tužitelja za zaštitu okoliša pri Uredu glavnog državnog odvjetnika i poziva na daljnji razvoj antikorupcijskih politika u upravljanju prirodnim resursima;
31.	prima na znanje stalan manjak sudaca Visokog antikorupcijskog suda i naglašava hitnost pokretanja novog transparentnog natječaja za popunjavanje slobodnih radnih mjesta, čime bi se osiguralo da taj sud ima dovoljno osoblja i prostora za učinkovito funkcioniranje; ističe da je potrebno bez odgode popuniti slobodno radno mjesto glavnog državnog odvjetnika i naglašava važnost jačanja institucionalne neovisnosti Ureda, uz istodobno osiguravanje odgovarajućih provjera njegovih ovlasti;
32.	potiče Ukrajinu da zaštiti neovisnost i učinkovitost institucija za borbu protiv korupcije, uključujući SAPO i NABU, osiguravanjem transparentnih postupaka imenovanja, zaštitom tih tijela od političkog uplitanja i jačanjem njihove institucionalne autonomije; naglašava važnost davanja veće neovisnosti SAPO-u od Ureda glavnog tužitelja i opremanja NABU-a sredstvima za pravodoban pristup forenzičkom stručnom znanju i autonomnim kapacitetima za prisluškivanje radi provedbe učinkovitih istraga; pohvaljuje Ukrajinu zbog povećanja broja osoblja SAPO-a i naglašava potrebu da se taj rast uskladi s odgovarajućim financijskim i tehničkim resursima kako bi se osigurao operativni kapacitet; potiče Ukrajinu da razmotri strukturnu reformu Državnog istražnog ureda kako bi se povećala njegova neovisnost i učinkovitost te spriječile zlouporabe u poslijeratnim političkim događajima u zemlji, posebno u izbornim kampanjama;
33.	izražava zabrinutost zbog neuspjelog pokušaja ukrajinskih vlasti da potkopaju neovisnost institucija za borbu protiv korupcije; pozdravlja snažno protivljenje civilnog društva tim neprihvatljivim pokušajima, koje je prisililo vlasti da odustanu os svojih planova; smatra da je taj potez vlasti opasan pokušaj potkopavanja postignuća istinske borbe protiv korupcije; naglašava da bi taj korak, da je bio uspješan, samo koristio neprijateljima Ukrajine; naglašava da bi to trebalo poslužiti kao jasan podsjetnik svima u Ukrajini koji se, zbog uskogrudnih interesa, ne libe ugroziti budućnosti zemlje; ponavlja da borba protiv korupcije zahtijeva dugoročnu predanost i sveobuhvatne napore za uspostavu dobrog upravljanja s funkcionalnim sustavom provjere i ravnoteže; podržava stajalište Komisije da su te institucije ključne za ukrajinski program reformi i da moraju djelovati neovisno u borbi protiv korupcije i održavanju povjerenja javnosti;
34.	pozdravlja donošenje Zakona o lobiranju kao dijela programa za deoligarhizaciju; naglašava potrebu za obnovljenom i sveobuhvatnom strategijom za borbu protiv oligarhijskog utjecaja, osiguravajući sudjelovanje nacionalnih dionika, međunarodnih stručnjaka i organizacija civilnog društva; potiče ukrajinske vlasti da nastave raditi na reformi upravljanja poduzećima u državnom vlasništvu u skladu sa smjernicama OECD-a kako bi se smanjio potencijal za pokroviteljstvo i spriječila korupcija, među ostalim objavljivanjem svih podataka o stvarnom vlasništvu poduzeća u državnom vlasništvu i osiguravanjem da sva velika poduzeća u državnom vlasništvu imaju neovisne, rodno uravnotežene odbore;
35. 	naglašava važnost daljnje reforme financijske kontrole, uključujući poboljšanje praćenja uspješnosti Državne službe za reviziju i pravilnu provedbu reforme Računovodstvene komore kako bi se zaštitila nacionalna potrošnja;
36.	prima na znanje nalaze dopune Drugom izvješću o sukladnosti koje je Skupina država protiv korupcije Vijeća Europe usvojila 22. studenoga 2024., u kojima stoji da je Ukrajina na zadovoljavajući način provela ili na zadovoljavajući način postupila s 18 preporuka od njih 31 iz tog izvješća; potiče Ukrajinu da u potpunosti provede preostale preporuke, posebno uvođenjem sustava za nasumičnu dodjelu predmeta tužiteljima, pojašnjavanjem definicija disciplinskih prekršaja i proširenjem raspona disciplinskih sankcija kako bi se osigurala proporcionalnost i učinkovitost, uzimajući u obzir posebne okolnosti Ukrajine;
37.	potiče Ukrajinu da prednost da jačanju vladavine prava, reformi pravosuđa i borbi protiv korupcije te poziva EU i države članice da pojačaju potporu tim naporima jer je napredak u tim područjima ključan ne samo za članstvo u EU-u, već i za uspješnu obnovu i gospodarsko povjerenje; preporučuje donošenje snažnog zakona o zaštiti zviždača u skladu s pravnom stečevinom EU-a; napominje da trenutačni okvir politike Ukrajine za borbu protiv korupcije istječe 2025. i ističe potrebu za obnovljenim državnim programom za borbu protiv korupcije koji odražava doprinos civilnog društva i postavlja ambiciozne ciljeve, mjerljive kriterije i jasne rokove;
38.	poziva Komisiju da Ukrajinu uključi u paket instrumenata EU-a za vladavinu prava kako bi se ojačala provedba demokratskih reformi prije pristupanja; potiče jačanje kapaciteta tijela kaznenog progona za financijske istrage razvojem metodoloških smjernica i pojašnjavanjem odgovornosti, uključujući bolje odgovore na kaznene programe kao što je upotreba nesvjesnih posrednika u pranju novcem (engl. „money mules”);
39.	napominje da ruska ratna agresija stvara golem pritisak na ukrajinski pravosudni sustav, među ostalim zbog velikog broja slučajeva „kolaboracije”; u tom pogledu poziva na pažljivu primjenu zakonodavstva o „kolaboraciji”, zaštitu temeljnih prava i pravednost pravosuđa te potiče jedinstven tužiteljski pristup koji se temelji na pravnoj jasnoći i faktografskoj rigoroznosti, što je ključno za reintegraciju oslobođenih područja; u tom pogledu potiče ukrajinske vlasti da daju prednost kaznenom progonu na temelju njihove težine i važnosti za državnu sigurnost, u skladu s Četvrtom ženevskom konvencijom; poziva na veću transparentnost i javni pristup podacima o takvim kaznenim progonima;
40.	potiče Ukrajinu da regulira virtualnu imovinu donošenjem sveobuhvatnog zakonodavstva, imenovanjem nadzornog tijela, provođenjem procjena rizika i podupiranjem otkrivanja financijskih kaznenih djela koja uključuju virtualnu imovinu; u tom pogledu pozdravlja činjenicu da je Vrhovna Rada nedavno donijela nacrt zakona br. 11290 i poziva na donošenje nacrta zakona br. 12207 kojim se, među ostalim, uvode europski programi kibersigurnosne certifikacije i nastoji uskladiti ukrajinsko zakonodavstvo sa standardima EU-a; 
Temeljne slobode i ljudska prava
41.	pohvaljuje predanost Ukrajine poštovanju temeljnih prava u tom kontekstu unatoč aktualnoj ratnoj agresiji Rusije; ističe ključnu ulogu civilnog društva u procesima reforme i pristupanja EU-u; naglašava potrebu za održavanjem sigurnog, poticajnog i participativnog okruženja za organizacije civilnog društva, uključujući borce za ljudska prava i aktiviste; poziva na hitno ažuriranje nacionalne strategije za ljudska prava i na sveobuhvatan plan provedbe; potiče smislen civilni dijalog u svim područjima javnog i političkog života te potiče kontinuirano političko jedinstvo oko europskog puta Ukrajine; potiče usklađivanje zakonodavstva kojim se definira mandat ukrajinskog pučkog pravobranitelja s pravnom stečevinom EU-a;
42.	prepoznaje izazove u održavanju pluralističkih medija u ratnim uvjetima, uključujući kolaps tržišta, sigurnosna ograničenja i nedostatak ljudskih resursa; smatra da su dinamičan informacijski prostor Ukrajine i sloboda medija jedna od ključnih prednosti te zemlje u odupiranju ruskoj invaziji i njezinoj propagandi; poziva na ponovnu uspostavu punog emitiranja diljem zemlje za pružatelje medijskih usluga u skladu s temeljnim političkim načelima, odlučno odbijajući daljnje nazadovanje u političku cenzuru, uz primjenu ograničenja u vrijeme rata zato što su potrebna;
43.	pohvaljuje hrabrost rada ukrajinskih boraca za ljudska prava i novinara koji dokumentiraju kršenja ljudskih prava u privremeno okupiranim regijama; prepoznaje strateški položaj Ukrajine na braniku informacijskog rata i pozdravlja njezin angažman u europskim inicijativama kao što su štit demokracije i zajedničke sigurnosne obveze za suzbijanje inozemne manipulacije informacijama i upletanja (FIMI); potvrđuje da je Ukrajina ključni partner EU-a u borbi protiv inozemnog upletanja i manipuliranja informacijama te potiče EU i njegove države članice da pojačaju borbu protiv ruskih dezinformacija i hibridnih prijetnji; poziva na promicanje digitalne pismenosti, provedbu Akta o digitalnim uslugama na platformama društvenih medija i jačanje vlastite strateške komunikacije EU-a kako bi se suzbilo rusko uplitanje i jasno obznanila značajna potpora EU-a Ukrajini;
44.	pozdravlja zakonodavne inicijative za promicanje ravnopravnosti LGBTQI+ osoba i drugih marginaliziranih skupina, posebno nacrte zakona 5488 (zločini iz mržnje), 12252 (civilna partnerstva) i 9103 (registrirana partnerstva); poziva na brzo donošenje tih zakona kako bi se osigurala usklađenost sa standardima Europskog suda za ljudska prava; poziva na donošenje novog zakona o suzbijanju diskriminacije koji obuhvaća seksualnu orijentaciju, rodni identitet i invaliditet te na daljnje jačanje ukrajinskog pravnog okvira za borbu protiv diskriminacije;
45.	pozdravlja izmjene Zakona o nacionalnim manjinama iz srpnja 2024. kojima se uvode dvojezični načini obrazovanja i potiče brzu provedbu tih reformi odgovarajućim financiranjem i osposobljavanjem nastavnika; pozdravlja osnivanje Vijeća nacionalnih manjina i donošenje Akcijskog plana za zaštitu prava nacionalnih manjina do 2027., čiji je cilj usklađivanje zakonodavstva s europskim standardima; poziva na strukturirani i sadržajni dijalog s manjinskim zajednicama te na potpunu provedbu preporuka Venecijanske komisije;
46.	pohvaljuje sposobnost Ukrajine da osigura kontinuitet i reformu obrazovanja, posebno s pomoću digitalnih alata, programa koje podupire EU i otpornog razvoja javne infrastrukture; potiče Komisiju da proširi potporu ukrajinskim studentima i institucijama u okviru programa Erasmus+, Obzor Europa i EU4Youth;
47.	pozdravlja ratifikaciju Istanbulske konvencije u Ukrajini i uspostavu centara za potporu žrtvama; potiče Ukrajinu da osigura kontinuirano financiranje za sprečavanje rodno uvjetovanog nasilja i potporu žrtvama, posebno s obzirom na povećane rizike tijekom rata; potiče Ukrajinu da poboljša Zakon o načelima sprečavanja i suzbijanja diskriminacije u Ukrajini i Kazneni zakon Ukrajine o zločinima iz mržnje u skladu s međunarodnim standardima te da uvede potrebne zakonodavne promjene za provedbu Istanbulske konvencije;
48.	prepoznaje povećani rizik od trgovine ljudima, posebno za žene i djecu, u sukobima i nakon sukoba; poziva ukrajinske vlasti da uz potporu EU-a ojačaju mehanizme otkrivanja i da surađuju s civilnim društvom kako bi se osigurala zaštita i rehabilitacija žrtava u skladu s Direktivom EU-a o suzbijanju trgovanja ljudima[footnoteRef:3]; [3:  	Direktiva (EU) 2024/1712 Europskog parlamenta i Vijeća od 13. lipnja 2024. o izmjeni Direktive 2011/36/EU o sprečavanju i suzbijanju trgovanja ljudima i zaštiti njegovih žrtava (SL L, 2024/1712, 24.6.2024., ELI: http://data.europa.eu/eli/dir/2024/1712/oj).] 

49.	podržava pojačanu pomoć EU-a Ukrajini u području fizičke rehabilitacije i protetičke skrbi, posebno za ranjene vojnike, žrtve mina i amputirane osobe; naglašava važnost razvoja nacionalnog sustava protetike i rehabilitacije uz potporu EU-a i država članica; potiče partnerstva s europskim zdravstvenim institucijama kako bi se poboljšali kapaciteti, osposobljavanje i pristup modernoj opremi;
50.	prima na znanje donošenje zakona kojim će se pravoslavnim župama iz Ukrajine omogućiti da se odvoje od jurisdikcije Moskovskog patrijarhata i da slobodno odluče o svojoj novoj hijerarhiji; osuđuje to što ruske snage nezakonito prisvajaju i uklanjaju predmete kulturne baštine s privremeno okupiranih ukrajinskih teritorija; poziva na poštovanje vjerske i kulturne baštine u privremeno okupiranim područjima, uključujući 485 već uništenih mjesta, mjesta bogoslužja i svetih mjesta; ističe odgovornost svih strana da zaštite kulturnu baštinu u skladu s međunarodnim konvencijama;
51.	poziva Ukrajinu da nastavi s usklađivanjem radnih standarda, posebno u pogledu slobode okupljanja i socijalnog dijaloga, te potiče Ukrajinu da nastavi usklađivati svoje nacionalno radno i socijalno zakonodavstvo sa standardima EU-a, posebno u područjima zapošljavanja, socijalne politike i jednakih mogućnosti; poziva Komisiju da pruži dodatnu potporu kako bi se ostvario taj napredak; naglašava potrebu za opsežnim savjetovanjima sa sindikatima i civilnim društvom te preporučuje da se u obzir uzme stručno znanje Međunarodne organizacije rada o tom pitanju;
Regionalna suradnja i dobrosusjedski odnosi
52.	pozdravlja aktivno sudjelovanje Ukrajine u regionalnim inicijativama, kao što su njezino vodstvo u Forumu civilnog društva Istočnog partnerstva i koordinacija prekograničnih projekata s državama članicama EU-a;
53.	pozdravlja nedavnu zajedničku komunikaciju Komisije i Visokog predstavnika Unije za vanjske poslove i sigurnosnu politiku naslovljenu „Strateški pristup Europske unije crnomorskoj regiji”[footnoteRef:4], a posebno mogućnosti da Ukrajina smisleno doprinese u tom okviru; potiče kontinuirano aktivno sudjelovanje Ukrajine u Istočnom partnerstvu i Parlamentarnoj skupštini Euronest kao „voditelja integracije” koji promiče europske vrijednosti i reforme diljem regije; [4:  	Zajednička komunikacija Komisije i Visoke predstavnice Unije za vanjske poslove i sigurnosnu politiku od 28. svibnja 2025. naslovljena „Strateški pristup Europske unije crnomorskoj regiji” (JOIN(2025)0135).] 

54.	pozdravlja i potiče sve napore Ukrajine i država članica EU-a da riješe neriješene aspekte povijesnih bilateralnih i regionalnih odnosa, na primjer Volinski pokolj, u duhu istinskog i iskrenog pomirenja te uz poštovanje vrijednosti EU-a kao što su ljudsko dostojanstvo, dobrosusjedski odnosi i kritička ocjena povijesnih događaja; vjeruje da će se, uz dobru volju svih uključenih strana, strpljivom procesu pomirenja pristupiti konstruktivno s ciljem međusobnog razumijevanja; u tom kontekstu pozdravlja tekuće pregovore između poljskih i ukrajinskih vlasti koji su omogućili da se u travnju 2025. nastave iskopavati grobnice poljskih građana na ukrajinskom državnom području; nada se da će se taj proces nastaviti s jasnim ciljem da se osigura dostojanstven pokop žrtava i odavanje počasti;
55. 	duboko je zabrinut zbog nedavno otkrivenih aktivnosti prikupljanja obavještajnih podataka od strane mađarskih sigurnosnih agencija u jugozapadnoj ukrajinskoj regiji Zakarpatiji; izražava žaljenje zbog sustavnih politika mađarske vlade usmjerenih na podrivanje napora Ukrajine u samoobrani i iskorištavanje pitanja povezanih s mađarskom manjinom u Ukrajini za političku korist, čime se ometa napredak Ukrajine prema integraciji u EU; 
Socioekonomske reforme
56.	pozdravlja činjenicu da je Ukrajina provela prioritetni akcijski plan za razdoblje 2023. – 2024. i da je donijela zakonodavstvo potrebno za reformu Ureda za ekonomsku sigurnost Ukrajine, čime mu se omogućuje učinkovita borba protiv utaje poreza i gospodarskih kaznenih djela;
57.	podsjeća na donošenje Zakona o lokalnoj javnoj službi 2023. i potiče ukrajinsku vladu da usvoji sustavan pristup predstojećim reformama javne uprave uspostavom jasne vizije i strukturirane provedbene strategije; naglašava potrebu za izgradnjom institucionalnih i administrativnih kapaciteta potrebnih za osiguravanje dugoročnog uspjeha i učinka reformi povezanih s pristupanjem, ne samo u zakonodavstvu, već i u praksi; pozdravlja činjenicu da je Vrhovna Rada nedavno donijela nacrt zakona br. 8222 kojim se standardizira sustav plaća za državne službenike, s ciljem poboljšanja učinkovitosti upravljanja i njegova usklađivanja s europskim standardima za upravljanje javnim uslugama;
58.	potiče Ukrajinu da ostvari napredak u pogledu odobrenja izmjena zakona o lokalnoj državnoj upravi, uključujući nacrt zakona br. 4298 u cilju usklađivanja reformi lokalnog upravljanja sa standardima EU-a; poziva na uspostavu uravnoteženog pravnog okvira za administrativni nadzor kojim se poštuju načelo proporcionalnosti i Europska povelja o lokalnoj samoupravi, uz istodobnu zaštitu nadležnosti, ovlasti i samoupravnih funkcija lokalnih vlasti; ponavlja svoj poziv na formalno uvođenje pravne osobnosti za lokalne i regionalne javne vlasti;
59.	poziva na kontinuirani napredak u reformi decentralizacije i jačanju samoupravljanja na lokalnoj razini; pozdravlja pokretanje treće faze potpore EU-a i država članica programu U-LEAD koji je usmjeren na jačanje lokalne samouprave i poticanje otpornog oporavka na lokalnoj i regionalnoj razini; naglašava da je važno osigurati da se sve buduće ustavne ili institucionalne reforme, uključujući izborne reforme i reforme decentralizacije, provode transparentno, uključivo i u skladu s preporukama Venecijanske komisije;
60.	pozdravlja činjenicu da je Ukrajina ostvarila ključne etape i poziva je da nastavi ostvarivati napredak u provedbi Ukrajinskog plana, u skladu s Uredbom (EU) 2024/792, uz istodobno poštovanje vrijednosti i standarda na kojima se temelji; naglašava potrebu da Komisija zadrži uvjetovanost, posebno u pogledu trećeg stupa Instrumenta, kako bi se osigurala održivost i odgovornost u procesu reformi; ističe da je snažan zamah u provedbi reformi potaknut širokim društvenim konsenzusom i uvjetovanošću Instrumenta za Ukrajinu;
61.	pozdravlja kontinuiranu potporu organizacijama civilnog društva kroz okvir za civilno društvo Instrumenta za Ukrajinu i potiče Ukrajinu da osigura da se zahtjevima za financijsko izvješćivanje neopravdano ne ograničavaju aktivnosti organizacija civilnog društva; naglašava važnost smislene suradnje s civilnim društvom i lokalnim vlastima kako bi se osigurali učinkovita provedba i kvalitetne reforme u okviru Ukrajinskog plana; potiče ukrajinska pravosudna tijela da ojačaju postojeće mehanizme, među ostalim pravosudnim djelovanjem, za zaštitu aktivista civilnog društva; potiče Ukrajinu da osigura da zahtjevi za financijsko izvještavanje i regulacija stvarnog vlasništva nad pravnim subjektima ne utječu neopravdano na funkcioniranje i neovisnost organizacija civilnog društva; pozdravlja kontinuiranu potporu organizacijama civilnog društva u okviru dijela Instrumenta za Ukrajinu namijenjenog civilnom društvu; 
62.	naglašava da obnova Ukrajine mora biti usko povezana s njezinim reformama u okviru pristupanja EU-u i vođena načelima socijalne pravednosti, održivosti, transparentnosti i lokalne odgovornosti; nadalje, naglašava da obnova Ukrajine mora biti ukorijenjena u čvrstoj vladavini prava, transparentnom upravljanju i demokratskoj uključenosti; naglašava da reforma pravosuđa, borba protiv korupcije i poboljšanja javne uprave nisu samo uvjeti za pristupanje EU-u nego i ključni za privlačenje ulaganja i obnovu povjerenja među ukrajinskim partnerima i građanima; poziva na uključivanje rodno osjetljivih pristupa u sve napore za obnovu, uključujući veću zastupljenost žena i manjina u postupcima donošenja odluka; poziva ukrajinsku vladu da osigura transparentnost u provedbi instrumenta „RebuildUkraine”, uz savjetovanje i sudjelovanje civilnog društva i ugroženih skupina u društvu, posebno u pogledu poštovanja temeljnih prava i vladavine prava, kao i nediskriminirajuće raspodjele i upotrebe sredstava EU-a;
63.	ističe ključnu ulogu Instrumenta EU-a za Ukrajinu i programa zajmova iz ubrzanja izvanrednih prihoda, kojima se 2025. zajedno osigurava više od 30 milijardi EUR za potporu ukrajinskim javnim uslugama, makrofinancijskoj stabilnosti i programu reformi; poziva na kontinuiranu i pojačanu financijsku potporu Ukrajini 2026. i 2027., među ostalim putem novog paketa makrofinancijske pomoći kako bi se nadoknadio očekivani proračunski manjak Ukrajine od 39 milijardi EUR; usto napominje da je financijska i gospodarska otpornost Ukrajine i dalje temeljni preduvjet za održavanje njezinih obrambenih kapaciteta i procesa reformi; stoga poziva na razmatranje rješenja za ublažavanje tereta vanjskog duga Ukrajine; 
64.	prima na znanje sporazum o gospodarskom partnerstvu SAD-a i Ukrajine u pogledu kritičnih minerala i prepoznaje da je taj sporazum potvrdio dugoročnu potporu SAD-a sigurnosti i obnovi Ukrajine te prima na znanje namjeru, izraženu u sporazumu, da se zaštiti proces pristupanja Ukrajine EU-u i povezane obveze te da se osigura usklađenost s obvezama Ukrajine prema međunarodnim financijskim institucijama ili drugim službenim vjerovnicima; poziva Komisiju da pozove obje strane da dodatno razjasne kako će se provoditi odredbe namijenjene zaštiti puta Ukrajine prema integraciji u EU te da redovito izvješćuju o njihovoj usklađenosti s pravom Unije; smatra da je ključno da se eksploatacijom minerala u okviru tog sporazuma u potpunosti poštuju visoki socijalni i ekološki standardi te da se usklađenost osigura snažnim mehanizmima kontrole; nadalje, očekuje od Ukrajine da u svoj nacionalni pravni okvir u potpunosti uključi relevantno zakonodavstvo EU-a o okolišu, uključujući Okvirnu direktivu o vodama[footnoteRef:5] i Direktivu o gospodarenju otpadom od industrija vađenja minerala[footnoteRef:6]; [5:  	Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1., ELI: http://data.europa.eu/eli/dir/2000/60/oj).]  [6:  	Direktiva 2006/21/EZ Europskog parlamenta i Vijeća od 15. ožujka 2006. o gospodarenju otpadom od industrija vađenja minerala i o izmjeni Direktive 2004/35/EZ (SL L 102, 11.4.2006., str. 15., ELI: http://data.europa.eu/eli/dir/2006/21/oj).] 

65.	podsjeća da se u okviru proširenja EU-a mora osigurati da pristupanje ne dovede do iskorištavanja prirodnih resursa zemalja kandidatkinja niti do doprinosa socijalnoj nejednakosti i uništavanju okoliša;
66.	pozdravlja napredak Ukrajine u djelomičnom donošenju zakonodavstva o dobrobiti životinja, iako sa znatnim kašnjenjima u pogledu obveza preuzetih u okviru Sporazuma o detaljnom i sveobuhvatnom području slobodne trgovine; potiče Ukrajinu da ostvari daljnji napredak u donošenju Uredbe Vijeća (EZ) br. 1/2005[footnoteRef:7] o zaštiti životinja tijekom prijevoza, uzimajući u obzir aktualnu reviziju tog zakonodavstva unutar EU-a, što je ključno za ispunjavanje proizvodnih standarda EU-a i olakšavanje povećanog izvoza proizvoda životinjskog podrijetla u EU; poziva EU i njegove države članice da Ukrajini pruže financijsku i tehničku pomoć u tom pogledu; [7:  	Uredba Vijeća (EZ) br. 1/2005 od 22. prosinca 2004. o zaštiti životinja tijekom prijevoza i s prijevozom povezanih postupaka i o izmjeni direktiva 64/432/EEZ i 93/119/EZ te Uredbe (EZ) br. 1255/97 (SL L 3, 5.1.2005., str. 1., ELI: http://data.europa.eu/eli/reg/2005/1/oj).] 

67.	ističe otpornost i važnost poljoprivrednog sektora (19 % BDP-a, 53 % izvoza robe), ali naglašava potrebu za diversifikacijom lanaca vrijednosti i koristima brzog donošenja fitosanitarnih standarda EU-a; naglašava važnost mjera zaštite okoliša u osiguravanju zelenog oporavka Ukrajine; poziva Komisiju da dodatno podupre Ukrajinu u provedbi postupaka procjene utjecaja na okoliš, posebno u šumarskom i poljoprivrednom sektoru, te postupaka strateške procjene utjecaja na okoliš; nadalje, poziva Komisiju da dodatno podupre Ukrajinu u izgradnji administrativnih kapaciteta za potpunu provedbu pravne stečevine EU-a u području okoliša, uključujući sudjelovanje javnosti u donošenju odluka, te u usklađivanju njezina zakonodavstva s Direktivom o obnovljivoj energiji[footnoteRef:8], posebno s kriterijima održivosti za bioenergiju; [8:  	Direktiva (EU) 2023/2413 Europskog parlamenta i Vijeća od 18. listopada 2023. o izmjeni Direktive (EU) 2018/2001, Uredbe (EU) 2018/1999 i Direktive 98/70/EZ u pogledu promicanja energije iz obnovljivih izvora te o stavljanju izvan snage Direktive Vijeća (EU) 2015/652, SL L, 2023/2413, 31.10.2023., ELI: http://data.europa.eu/eli/dir/2023/2413/oj).] 

68.	poziva Vrhovnu Radu i ukrajinsku vladu da izmijene Zakon br. 12089, kojim se omogućuje legalizacija vlasništva nad zemljištem koje je nezakonito povučeno iz države, uključujući šume i vodna tijela, privatnim osobama, što nije u skladu s pravnom stečevinom EU-a jer Zakon u svojem sadašnjem obliku uključuje pravne nesigurnosti koje će onemogućiti vraćanje takvog zemljišta državi;
Energija, okoliš, održivi razvoj i povezivost
69.	pozdravlja znatan napredak u pogledu reformi energetskog sektora i usklađivanja Ukrajine s ciljevima europskog zelenog plana i potiče Ukrajinu da ne nazaduje u tom pogledu; naglašava potrebu za daljnjim jačanjem energetske sigurnosti Ukrajine produbljivanjem njezine integracije u energetsko tržište EU-a, među ostalim sinkronizacijom ukrajinske elektroenergetske mreže s kontinentalnom Europom i pojačanom suradnjom u području skladištenja plina i opskrbe plinom, kao i ubrzavanjem uvođenja obnovljivih izvora energije i mjera energetske učinkovitosti; naglašava da je jačanje otpornosti kritične energetske infrastrukture i dalje ključno za gospodarsku stabilnost i stratešku autonomiju Ukrajine;
70.	naglašava da Ukrajina ima znatan potencijal kao dobavljač energije i energetski intenzivnih proizvoda ostatku Europe; stoga potiče Ukrajinu da nastavi razvijati energetsku povezanost sa susjednim državama članicama i regionalnim partnerima kao što je Republika Moldova u cilju daljnje integracije u energetsko tržište EU-a; uviđa da su u ruskoj ratnoj agresiji ciljane i uništene relevantne mreže i postrojenja; stoga poziva Ukrajinu da obnovu iskoristi za bolju ponovnu izgradnju, koristeći se klimatski najprihvatljivijim tehnologijama i procesima, gdje god je to moguće, ulažući u obnovljive izvore energije i energetsku učinkovitost te minimizirajući utjecaj na okoliš u cijelom proizvodnom lancu; pozdravlja kontinuirani angažman Komisije u tom području kako bi se poduprla reforma ukrajinskog energetskog sektora, uključujući obnovu i zelenu tranziciju; poziva na unapređenje provedbe postojećih obveza u okviru Ukrajinskog plana i paketa Energetske zajednice, uključujući razdvajanje regionalnih poduzeća za distribuciju energije;
71.	potiče Ukrajinu da istraži najisplativija i najpouzdanija rješenja za energetski sektor Ukrajine nakon ruskih napada na njezinu energetsku infrastrukturu, primjerice zamjenom, u mjeri u kojoj je to moguće s obzirom na rat koji je u tijeku, njezinih elektrana na fosilna goriva decentraliziranim i održivim energetskim tehnologijama; poziva Komisiju i ukrajinske vlasti da strateški iskoriste sredstva u okviru Instrumenta za Ukrajinu kako bi dale prednost ulaganjima u obnovljive izvore energije, koji su ključni za osiguravanje dugoročne energetske sigurnosti, okolišne održivosti i gospodarske otpornosti u Ukrajini i ostatku kontinenta;
72.	izražava ozbiljnu zabrinutost zbog štetnog utjecaja Rusije u Međunarodnoj agenciji za atomsku energiju (IAEA), unatoč opetovanim kršenjima temeljnih načela IAEA-e o nuklearnoj sigurnosti i neupletanju; poziva EU i njegove države članice da se zalažu za veći nadzor uloge Rusije u IAEA-i i da istraže reforme kojima se osigurava da agresorske države ne mogu ugroziti neutralnost i vjerodostojnost međunarodnog nuklearnog nadzora;
73.	ističe da ruska ratna agresija predstavlja ekocid koji je prouzročio ozbiljnu i dugotrajnu štetu ukrajinskom okolišu, uključujući uništavanje ekosustava, onečišćenje vode i tla te ciljanje industrijske i energetske infrastrukture; smatra da je njihovo međunarodno priznanje kao ratnih zločina ključno za osiguravanje potpune pravne odgovornosti Rusije i posljedične naknade Ukrajini te poziva EU da podupre sveobuhvatnu strategiju oporavka okoliša u okviru obnove Ukrajine; poziva EU i njegove države članice da pruže punu potporu svim inicijativama kojima se dokumentira uništavanje okoliša uzrokovano ruskim ratom te da podupru napore u pogledu odgovornosti i naknade u stranim jurisdikcijama;
74.	pohvaljuje Ukrajinu zbog donošenja nacionalnog energetskog i klimatskog plana, kojim se koordiniraju i planiraju energetske i klimatske politike do 2030., s posebnim ciljevima, uključujući znatno smanjenje emisija stakleničkih plinova i povećani udio energije iz obnovljivih izvora; podržava kontinuirano djelovanje Fonda za energetsku učinkovitost i novoosnovanog Fonda za dekarbonizaciju; poziva na to da EU i države članice osiguraju financijsku održivost tih instrumenata, posebno u kontekstu obnove i integracije obnovljivih izvora energije u stanovanje; potiče Ukrajinu da u energetske reforme uključi načelo pravedne tranzicije kako bi se ublažio socijalni učinak i poduprle ranjive skupine;
75.	potiče Komisiju i države članice da uključe nuklearnu sigurnost kao središnju komponentu ukrajinske strategije oporavka i integracije u EU, osiguravajući usklađenost s pravnom stečevinom EU-a o nuklearnoj energiji i zaštiti od zračenja u okviru Euratoma; podržava jačanje ukrajinskih kapaciteta za nuklearnu sigurnost i odgovor na hitne radiološke situacije kao središnje komponente ukrajinske strategije oporavka i integracije u EU, među ostalim putem tehničke i financijske pomoći EU-a i međunarodnih partnera; poziva na uspostavu inicijative pod vodstvom EU-a za jačanje nuklearne sigurnosti, zaštitu kritične infrastrukture i sprečavanje radioloških incidenata koji proizlaze iz ruske agresije; izražava ozbiljnu zabrinutost zbog pokušaja Ruske Federacije da de facto pripoji ukrajinsku kritičnu infrastrukturu, uključujući vjerodostojna javna izvješća o tome da namjerava odvojiti nuklearnu elektranu Zaporižja od ukrajinske elektroenergetske mreže i prisilno je integrirati u ruski energetski sustav, čime bi se prekršili suverenitet Ukrajine i međunarodno pravo te bi to predstavljalo znatan rizik za nuklearnu sigurnost; poziva na trenutačno i bezuvjetno povlačenje sveg ruskog vojnog osoblja i opreme s prostora nuklearne elektrane Zaporižja i svih drugih nuklearnih lokacija u Ukrajini te poziva IAEA-u da se javno i nedvosmisleno usprotivi svim takvim planovima; naglašava da integritet i otpornost ukrajinske nuklearne infrastrukture nisu samo nacionalno pitanje, već i zajednička europska odgovornost; poziva na koordinirano planiranje djelovanja u nepredvidivim situacijama i povećanu prekograničnu suradnju među državama članicama EU-a kako bi se odgovorilo na potencijalne nuklearne prijetnje koje proizlaze iz ruskog djelovanja u Ukrajini;
76.	potiče Ukrajinu da se učinkovito bori protiv nezakonite sječe, kao što je nezakonita sječa u primarnim karpatskim šumama, u skladu s održivim upravljanjem šumama i standardima zaštite okoliša; poziva EU da doprinese sprečavanju nezakonite sječe u vezi s nezakonitim projektom skijališta Svidovec; potiče Ukrajinu da ulaže u sigurnu i održivu turističku infrastrukturu s ekološkog aspekta i u pogledu okoliša; 
77.	poziva Komisiju da pomogne Ukrajini u održavanju napretka prema visokom stupnju dostatnosti njezine Smaragdne mreže u pogledu područja od posebnog interesa za očuvanje; 
78.	pozdravlja činjenicu da je 2024. izvoz u EU činio 63 % ukupnog izvoza, što je povećanje u odnosu na 42 % 2021., a to je odraz uspješnog preusmjeravanja trgovine;
79.	napominje stratešku važnost razvoja i proširenja željezničkih koridora koji povezuju Ukrajinu s EU-om putem transeuropske prometne mreže (TEN-T), koja služi i u civilne i u vojne logističke svrhe kao dio šire strategije za infrastrukturu s dvojnom namjenom; potiče stalne napore za usklađivanje digitalnih i prometnih standarda Ukrajine sa standardima EU-a, čime bi se olakšala trgovina, mobilnost i sigurna komunikacija; naglašava da će bolja povezivost poduprijeti gospodarski oporavak i integraciju Ukrajine;
80.	poziva Komisiju i države članice da dodijele sva potrebna sredstva za poboljšanje planirane prometne povezanosti i otpornosti u Ukrajini do 2050., uključujući daljnje ažuriranje karata mreže TEN-T; pozdravlja uspješan razvoj i provedbu koridora solidarnosti, koji su Ukrajini omogućili da zaobiđe rusku crnomorsku blokadu i izvozi raznoliku robu na globalna tržišta preko susjednih država članica EU-a i Moldove; pohvaljuje činjenicu da je Ukrajina, unatoč ratnim zločinima i znatnom padu proizvodnje žitarica, imala ključnu ulogu u sprečavanju globalne krize opskrbe hranom jer je u okviru humanitarnog programa za hranu „Žitarice iz Ukrajine”, koji je 2022. pokrenuo predsjednik Zelenskij, zemljama u najgorim krizama povezanima s hranom, dobavljeno više od 170 000 tona pšenice, prije svega afričkim zemljama; napominje da je velika većina ukrajinskog izvoza žitarica namijenjena zemljama u razvoju;
81.	prima na znanje napredak integracije Ukrajine u inicijative EU-a u području prometa i digitalne povezivosti te ističe važnost usklađivanja s pravnom stečevinom EU-a u tim područjima; posebno pozdravlja korake poduzete kako bi se Ukrajina uključila u područje slobodnog roaminga EU-a i ukinule naknade za mobilni roaming između Ukrajine i EU-a za građane i poduzeća;
82.	naglašava važnost jačanja povezivosti, interoperabilnosti i kapaciteta digitalnih i informatičkih sustava između EU-a i Ukrajine u skladu sa Sporazumom o pridruživanju; poziva na kontinuirane napore za usklađivanje digitalnih politika, proširenje suradnje u području kibernetičke sigurnosti i osiguravanje otporne i sigurne digitalne infrastrukture; u tom pogledu pozdravlja sklapanje radnog dogovora u prosincu 2023. između Agencije Europske unije za kibersigurnost i ukrajinskih tijela nadležnih za kibernetičku sigurnost;
O pregovorima o pristupanju
83.	podsjeća na odluku Europskog vijeća od 14. i 15. prosinca 2023. o otvaranju pristupnih pregovora s Ukrajinom, što je povijesna prekretnica na putu Ukrajine prema članstvu u EU-u; pohvaljuje brzo sazivanje prve međuvladine konferencije o pristupanju između EU-a i Ukrajine 25. lipnja 2024., na kojoj je službeno pokrenut pregovarački proces i pozdravlja procjenu povjerenika Kosa da bi sve provjere mogle biti dovršene do jeseni 2025.;
84.	prepoznaje znatne reforme i predanost Ukrajine te stoga preporučuje Komisiji da brzo otvori skupine pregovaračkih poglavlja s Ukrajinom kako bi se što brže napredovalo u pogledu zahtjeva te zemlje za članstvo u EU-u, uz uvjet kontinuiranog usvajanja pravne stečevine EU-a i dovršetak reformi koje je poduzela; ističe da bi pristupni pregovori trebali slijediti jasan i transparentan put, vođen objektivnim i mjerljivim kriterijima; naglašava da oni moraju uključivati temeljite reforme u svim temeljnim područjima i funkcioniranje stabilnih institucija koje podržavaju demokraciju, vladavinu prava, ljudska prava, a posebno poštovanje i zaštitu manjina; ističe preporuke Komisije za sljedeću godinu;
85.	poziva mađarsku vladu i države članice da djeluju u dobroj vjeri pri rješavanju svih pitanja sličnih onima povezanima s ukrajinskim zakonom o nacionalnim manjinama te da se suzdrže od upotrebe takvih pitanja kao razloga za blokiranje pristupanja Ukrajine EU-u; stoga poziva mađarsku vladu da više ne blokira početak prvih skupina pregovora i da Ukrajini i njezinoj susjednoj Moldovi omogući da nastave zajednički napredovati na putu prema članstvu u EU-u;
86.	podsjeća da se proces proširenja ne smije instrumentalizirati za rješavanje bilateralnih sporova ili odgađanje pristupa koji se temelji na zaslugama te da bi takva pitanja trebalo riješiti neovisno o pristupnom putu i konstruktivnim dijalogom i istinskom suradnjom; podsjeća da bi prekomjerna kašnjenja na putu prema punopravnom članstvu u EU-u mogla ugroziti i javnu potporu i političku odlučnost u toj zemlji kandidatkinji;
87.	poziva, u okviru priprema za pregovore, na kontinuiranu potporu EU-a, posebno u obliku stručne pomoći kako bi se uklonili svi administrativni nedostaci koji proizlaze iz aktualne agresije na Ukrajinu; nadalje, potiče EU da pruži tehničku pomoć kako bi se Ukrajini pomoglo da učinkovito ispuni sve zahtjeve za pristupanje; žali zbog odluke vlade SAD-a da povuče sredstva iz Agencije za međunarodni razvoj (USAID), što je već izravno utjecalo na potporu Ukrajini za ključne procese reformi, uključujući one povezane s vladavinom prava, borbom protiv korupcije, upravljanjem javnim financijama, gospodarskim razvojem, energetskom sigurnošću i pružanjem humanitarne pomoći; pozdravlja napore Komisije i međunarodnih partnera u rješavanju najhitnijih nedostataka koji su nastali zbog tog povlačenja sredstava; 
88.	naglašava, prije pristupanja Ukrajine EU-u, potrebu za povećanom potporom EU-a kako bi se ubrzala integracija Ukrajine ciljanim programima financijske i tehničke pomoći te naglašava da bi i Ukrajina i EU imali koristi od postupne integracije te zemlje u politike i programe EU-a, uz službene pristupne pregovore;
89.	napominje da složenost integracije Ukrajine u EU zbog njezine veličine i aktualnog rata predstavlja izazove u ključnim područjima kao što je poljoprivreda te zahtijeva znatne institucionalne i financijske reforme unutar EU-a kako bi se osigurao kapacitet za apsorpciju Ukrajine; stoga poziva EU i njegove države članice da proaktivno rješavaju te izazove, građanima EU-a jasno priopće prednosti integracije Ukrajine, pronađu održiva i pravedna rješenja za osjetljive sektore i provedu potrebne unutarnje reforme usporedno s tekućim pristupnim pregovorima; poziva Komisiju da podrži sektore koji su najizloženiji učincima liberalizacije trgovine u kontekstu pristupanja Ukrajine; istodobno napominje, na temelju iskustva iz prethodnih krugova proširenja, da će možda postojati potreba za prijelaznim razdobljima u određenim sektorima u kojima se potpuna pravna stečevina još ne primjenjuje kako bi se trenutnim državama članicama omogućila prilagodba; ponovno poziva države članice da pokažu jasnu i nedvosmislenu političku predanost procesu proširenja i ne zloupotrebljavaju ga za rješavanje bilateralnih sporova, koji bi se trebali rješavati neovisno o procesu pristupanja;
90.	ponovno poziva na povećanje kapaciteta EU-a za djelovanje, i to reformom procesa donošenja odluka EU-a, među ostalim uvođenjem glasovanja kvalificiranom većinom o međukoracima u procesu pristupanja u Vijeću, posebno o početku pregovora te otvaranju i zatvaranju pojedinačnih pregovaračkih skupina i poglavlja;

°
°	°
91.	nalaže svojoj predsjednici da ovu Rezoluciju proslijedi predsjedniku, vladi i parlamentu Ukrajine, vladama i parlamentima država članica, Vijeću i Komisiji.

